Kruna

Kruna inggih punika pupulan suara utawi wianjana sané ngawetuang arti. Pepalihan kruna kapalih dados 2 soroh luirnyané, inggih punika kruna basa Bali nganutin wewangsannyané miwah kruna Basa Bali nganutin wangunnyané.

 Kruna nganutin wewangsannyané 
Manut ring wewangsan ipun kruna basa bali kapaih dados solas soroh luirnyané, inggih punika:

 Kruna Aran (Kata Benda) 

Kruna aran kakepah dados 2 soroh;
 Kruna Aran Sekala ( Kata Benda Kongkrit), Conto: Méja, Kursi, Gunung, msl.
 Kruna Aran Niskala (Kata Benda Abstrak), Conto: angin, keneh, msl

 Kruna Kria (Kata Kerja) 

Kruna Kria kakepah dados 2 soroh;
 Kruna Kria Lumaksana (Kata Kerja Aktif), Conto: Majalan, Nulis, Jumujug, Ngandik, msl
 Kruna Kria Linaksana (Kata Kerja Fasif), Conto: Kakirim, Sinurat, Tulisa, kandika, msl

 Kruna Kahanan (Kata Sifat) 

Conto ipun: Putih, Jegeg, Bagus, Jemet, Lantang, Selem, Bawak, Dueg, msl.

 Kruna Wilangan (Kata Bilangan) 

Kruna wilangan kakepah dados 5 soroh;
 Kruna Wilangan Undagan (Tingkatan), Conto: sa, dua, telu, papat, lima, nenem, msl.
 Kruna Wilangan Pahan (Pecahan), Conto: tenga, seprapat, msl.
 Kruna Wilangan gebogan (Jumlah), Conto: Lebak, Karobelah, Samas, Domas, Msl
 Kruna Wilangan Pepasten, conto: biu aijas, jatma adiri, msl
 Kruna Wilangan Tan Janten, Conto: Liu, begeh, ombeh, bedik, msl.

 Kruna Wawastan (Kata Sandang) 

Kruna Wawastan inggih punika kruna sané ngawatesin kruna aran. Conto: I, Ni, Sang, Hyan, msl.

 Kruna Pangarep (Kata Depan) 

Kruna Pangarep (basa Indonésia; Preposisi utawi Kata Depan) inggih punika kruna sané ngraketang kruna-kruna sané wénten ring sajeroning lengkara, kruna pangarep punika tusing dadi atepan ring kruna di ungkurné ri tatkala kasurat. Conto: di, ka, ba, I, ring, ri

 Kruna Panyambung/Pangiket (Kata Sambung) 
Inggih punika; kruna sané kaanggén nyambungang kruna-kruna utawi lengkara sané pateh linggihnyané. Kruna Panyambung kakepah dados 2;
 Kruna panyambung sampun janten. Upami; sawiréh, yadiapin, utawi, tur nanging, laut, tekén
 Kruna panyambung déréng janten. Upami; kacrita, winursita, warnanen, kancit, msl

 Kruna Paneges 

Inggrih punika: kruna sané mapiteges ring sejeronin lengkara. Conto: ya, ja, sih,ke, te

 Kruna Pangentos (Kata Ganti) 

 Pangentos Jatma ka pertama (Kata ganti orang pertama), Conto: iang, tiang, icang
 Pangentos Jatma kaping kalih (Kata ganti orang kedua), Conto: Cai, Ragané
 Pangentos Jatma kaping tiga (Kata ganti orang ketiga), Conto: ia, dané, ipun, ida

 Kruna Panguuh (Kata Seru) 

Kruna sané kaanggén nyihnayang rasa utawi pikayun i manusa minakadi rasa bangga, sedih,demen miwah sebet. Conto: aduh, arah,béh, ah, ih, msl.

 Kruna Katerangan 

Conto: dini, ditu, semeng, sanja, peteng, msl.

 Kruna nganutin wangunnyané 
Nganutin wangunnyane, kruna kakepah dados papat wangun, inggih punika:
 Kruna Lingga 

Kruna lingga inggih punika kruna sané durung polih wewehan. Kruna lingga nganutin kecap/wanda kakepah dados:
 Kruna lingga akecap/awanda (satu suku kata), umpami: boh, be, bek, joh, yeh, tum, ron
 Kruna lingga kalih kecap/kalih wanda, umpami: nasi, biu, batu, tegeh, sate, kuning, tiuk, barak, bunga
 Kruna lingga tigang kecap/tigang wanda, umpami: sumaga, sumangka, celagi, sepatu, gedébeg, lemari, semaya, sesapi, bungkulan
 Kruna lingga petang kecap/petang wanda, umpami: kaliasem, kaliyuga, katibangbung, kaliadrem, celebingkah, keladi, cempaka
 Kruna lingga limang kecap/limang wanda, umpami: katiwawalan, tambulilingan

 Kruna Tiron 

Kruna tiron inggih punika kruna sané sampun polih wewehan sekadi pangater, pangiring, miwah seselan. Kruna tiron yéning kaselehin mawit saking kruna “tiru” polih pangiring –an. Dadosnyane kruna tiron punika tiruan saking kruna lingga. Wewehan sané ngwangun kruna tiron punika luire:
 Pangater (prefiks/awalan), Sakadi sampun kawikanin pangater punika magenah ring arep kruna lingga. Pangater punika luire:
 Pangater [ma-], [ka-], [sa-], umpami: makenta, majalan, magigi, kaicen, kauber, sajagat, sakantun, sawai, sarahina
 Pangater [pa-] miwah [pi-], umpami: pamargi, pajalan, panuntun, piolas, pitulung
 Pangater [a-], umpami: aukud, akranjang, apeteng
 Pangater [pra-], [pari-], [pati-], umpami: prajani, prakangge, parisolah, pariwangde, patigrepe, patijemak
 Pangater [maka-], [saka-], [kuma-], umpami: makadadua, makaciri, sakabesik, sakaukud, kumakukur, kumanyama
 Seselan; punika magenah ring tengahing kruna lingga. Yening kruna lingganyane marupa antuk suara (vokal), seselan kruna magenah sadurung suara ring ajeng kruna lingga punika. Yening kruna lingganyane mapurwa antuk aksara wyanjana (konsonan), punika magenah ring pungkur wyanjana kapertama ring kruna lingga punika, sekadi ring sor puniki.
 Seselan [-in-], umpami: Surat dados sinurat, Ucap dados inucap
 Seselan [-um-], umpami: Turun dados tumurun, Seken dados sumeken, Ajar dados umajar
 Seselan [-el-], umpami: Tapak dados telapak, Tusuk dados telusuk
 Seselan [-er-], umpami: Gigi dados gerigi
 Pangiring, punika magenah ring pungkuring kruna luwire;
 Pangiring [-ang], umpami: penekang, tulisang, jalanang, aritang
 Pangiring [-in], umpami: jagurin, jemakin, ubadin
 Pangiring [-an], umpami: tegehan, endepan, jegegan
 Pangiring [-a], umpami: amaha, jemaka, anggona
 Pangiring [-n], umpami: bukun tiange, mémén tiange
 Pangiring [-e], umpami: dokare, gununge, tiuke
 Pangiring [-ne], umpami: umahne, jaranne, mobilne
 Gabungan wewehan, Luire: [ma-an], [ka-an], [bra-an], umpami: masambatan, majaranan, makapalan, kasengsaran, kasugihan, kadituan, bragedégan

 Kruna Dwi Lingga 

Kruna dwi lingga inggih punika kruna lingga sané kaping kalihang. Wangun ipun mawarna-warna, sekadi ring sor.
 Kruna Sama Lingga, Kruna lingga sané kaping kalihin, umpami: gedé-gedé, cenik-cenik, tua-tua
 Kruna Samatra Lingga, Kruna lingga sané kaping kalihin nanging silih tunggil kruna nyane mauwah ucapannyane. umpami: kitak-kituk, dengak-dengok, kecas-kecos
 Kruna Dwi Maya Lingga, Kruna lingga sané kaucap ping kalih wau madué artos utawi arti, yéning kaucap wantah apisan kruna punika nenten madué teges utawi arti. umpami: kupu-kupu, kapu-kapu, kunang-kunang
 Kruna Dwi Purwa, Kruna dwi purwa inggih punika kruna lingga sané kecapne ring ajeng kaping kalihang. umpami: sesate, tetajen, gegaen, bebanten
 Kruna Dwi Sesana, Kruna dwi sesana inggih punika kruna lingga sané kecape ring ungkur kaping kalihang tur satata kadulurin antuk pangater [pa-]. umpami: pakecoscos, paketeltel,

 Kruna Polah 

Kruna polah inggih punika kruna lingga sané polih anusuara sekadi nu, m, n, ng.
 Anusuara ny, saluiring kruna aran sané mapangawit antuk aksara j, c, s yéning polih anusuara ny dados kruna kria (kata kerja) umpami: Jarag - Nyarag, Sampat- Nyampat, Cokot - Nyokot
 Anusuara m, saluiring kruna aran sané mapangawit antuk aksara p miwah b yéning polih anusuara m mauwah dados kruna kria. umpami: Pegat - Megat, Besbes - Mesbes, Pingseg- Mingseg, Batek - Matek
 Anusuara n, pacang nguwah kruna aran sané mapangawit antuk aksara t miwah d dados kruna kria. umpami: Dingeh - Ningeh, Timbang - Nimbang
 Anusuara ng, yéning wénten kruna lingga sané mawentuk kruna aran sané mapangawit antuk aksara k, g polih anusuara ng, kruna lingga punika pacang mauwah dados kruna kria. umpami: Kadik - Ngandik, Getok - Ngetok

 Suratan 

 Suratan Liyane